CELEX: 32017D2303
Language: hu
Date: 2017-12-12 00:00:00
Title: A Tanács (KKBP) 2017/2303 határozata (2017. december 12.) az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról

13.12.2017   
            
            
               HU
            
            
               Az Európai Unió Hivatalos Lapja
            
            
               L 329/55
            
         A TANÁCS (KKBP) 2017/2303 HATÁROZATA
   (2017. december 12.)
   az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:
   
               (1)
            
            
               A Vegyifegyver-tilalmi Szervezet (OPCW) Végrehajtó Tanácsa 2013. szeptember 27-én, az EC-M-33. ülésén határozatot ( a továbbiakban: az EC-M-33/Dec 1) fogadott el a szíriai vegyi fegyverek megsemmisítéséről.
            
         
               (2)
            
            
               Az Egyesült Nemzetek Biztonsági Tanácsa (a továbbiakban: az ENSZ BT) 2013. szeptember 27-én elfogadta a 2118 (2013) sz. határozatát, amelyben jóváhagyta az EC-M-33/Dec 1-et.
            
         
               (3)
            
            
               Az Európai Tanács a 2003. december 12-i ülésén elfogadta a tömegpusztító fegyverek elterjedése elleni uniós stratégiát (a továbbiakban: a stratégia), amely hangsúlyozza, hogy a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény és az OPCW alapvető szerepet tölt be a vegyi fegyverektől mentes világ megteremtésében.
            
         
               (4)
            
            
               Az Unió aktívan végrehajtja a stratégiát és érvényt szerez az annak III. fejezetében felsorolt intézkedéseknek, elsősorban azáltal, hogy pénzügyi forrásokat bocsát rendelkezésre multilaterális intézmények – mint például az OPCW – által irányított egyedi projektek támogatására.
            
         
               (5)
            
            
               A Tanács 2013. december 9-én elfogadta a 2013/726/KKBP határozatot (1), amely – az Európai Unió Műholdközpontja (SatCen) műholdas képalkotó és kapcsolódó információs eszközeinek az OPCW részére történő rendelkezésre bocsátása révén – támogatta a szíriai vegyi fegyverek megsemmisítése céljából létrehozott OPCW–ENSZ közös misszió biztonságával kapcsolatos helyzetfelismerési termékek biztosítását. A 2013/726/KKBP határozat 2015. szeptember 30-án hatályát vesztette.
            
         
               (6)
            
            
               A Tanács 2015. november 30-án elfogadta az OPCW és a 2235 (2015) ENSZ BT-határozat alapján létrehozott OPCW–ENSZ közös vizsgálati mechanizmus támogatásáról szóló (KKBP) 2015/2215 határozatot (2).
            
         
               (7)
            
            
               Az OPCW Technikai Titkársága 2017. július 10-én azt kérte, hogy az Unió továbbra is bocsásson rendelkezésre műholdas képalkotó eszközöket az OPCW szíriai műveleteinek támogatása céljából. Az OPCW szerint ez a szolgáltatás rendkívül hasznosnak bizonyult az OPCW tényfeltáró misszió ( a továbbiakban: a tényfeltáró misszió) és más csoportok, például a nyilatkozatokat értékelő csoport szíriai telepítéséhez a személyzet biztonsága és a missziók feladatainak hatékony végrehajtása tekintetében.
            
         
               (8)
            
            
               Az Unió mindig is határozottan és következetesen támogatta az OPCW-t megbízatásának végrehajtásában. Az Unió a 2017. április 7-i nyilatkozatában leszögezte, hogy a vegyi fegyverek alkalmazásával kapcsolatos vizsgálatot illetően továbbra is támogatja az OPCW erőfeszítéseit és munkáját – különösen Szíriában –, beleértve a tényfeltáró missziót, valamint az OPCW-ENSZ közös vizsgálati mechanizmust is.
            
         
               (9)
            
            
               E határozat technikai végrehajtásával az OPCW-t kell megbízni. Az uniós támogatású projektek csakis az OPCW Technikai Titkárságának részére befizetett önkéntes hozzájárulások révén finanszírozhatók. Az Unió által nyújtandó említett hozzájárulások döntő fontosságúak lesznek ahhoz, hogy az OPCW folytathassa az OPCW Végrehajtó Tanácsának vonatkozó határozataiban és a 2118 (2013) sz. ENSZ BT-határozatban megjelölt feladatainak a teljesítését.
            
         
               (10)
            
            
               Az uniós pénzügyi hozzájárulás megfelelő végrehajtásának felügyeletével a Bizottságot kell megbízni,
            
         ELFOGADTA EZT A HATÁROZATOT:
   1. cikk
   (1)   Az Unió támogatja az OPCW tevékenységeit azzal, hogy hozzájárul a szíriai vegyi fegyverek megsemmisítésének vizsgálatával és ellenőrzésével kapcsolatos költségekhez, valamint a 2118 (2013) sz. ENSZ BT-határozat és az EC-M-33/Dec 1 és az ezeket követően meghozott, kapcsolódó határozatok támogatását szolgáló, a legfontosabb kötelező feladatokat kiegészítő tevékenységekkel kapcsolatos költségekhez.
   (2)   Az e határozat révén támogatott projekt a tényfeltáró misszió biztonságával kapcsolatos helyzetfelismerési termékek biztosítása, többek között a közúthálózatra vonatkozóan, a SatCen műholdas képalkotó eszközeinek az OPCW részére történő rendelkezésre bocsátása révén.
   A projekt részletes leírása a mellékletben található.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
   (2)   Az 1. cikk (2) bekezdésében említett projekt technikai végrehajtása az OPCW feladata. Az OPCW e feladatot a főképviselő ellenőrzése mellett végzi. A főképviselő ebből a célból megköti a szükséges megállapodásokat az OPCW-vel.
   3. cikk
   (1)   Az 1. cikk (2) bekezdésében említett projekt végrehajtására szolgáló pénzügyi referenciaösszeg 1 003 717,00 EUR.
   (2)   Az (1) bekezdésben foglalt összeggel finanszírozott kiadásokat az Unió költségvetésére alkalmazandó eljárásoknak és szabályoknak megfelelően kell kezelni.
   (3)   Az (1) bekezdésben említett kiadások megfelelő kezelését a Bizottság felügyeli. Ebből a célból a Bizottság finanszírozási megállapodást köt az OPCW-vel. A finanszírozási megállapodásban ki kell kötni, hogy az OPCW-nek biztosítania kell az uniós hozzájárulás láthatóságát, annak mértékével arányosan.
   (4)   A Bizottság törekszik arra, hogy a (3) bekezdésben említett finanszírozási megállapodást e határozat hatálybalépését követően mielőbb megkösse. Tájékoztatja a Tanácsot az ezen eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
   4. cikk
   (1)   A főképviselő az OPCW által készített rendszeres beszámolók alapján jelentést tesz a Tanácsnak e határozat végrehajtásáról. Az említett jelentések képezik a Tanács által végzett értékelés alapját.
   (2)   A Bizottság tájékoztatja a Tanácsot az 1. cikk (2) bekezdésében említett projekt végrehajtásának pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat 12 hónappal a 3. cikk (3) bekezdésben említett, a Bizottság és az OPCW közötti finanszírozási megállapodás megkötésének időpontja után hatályát veszti, vagy a hatálybalépését követő hat hónap elteltével veszíti hatályát abban az esetben, ha ezen időpontig nem kerül sor az említett finanszírozási megállapodás megkötésére.
   
      Kelt Brüsszelben, 2017. december 12-én.
      
         
            a Tanács részéről
         
         
            az elnök
         
         S. MIKSER
      
   
   
      (1)  A Tanács 2013/726/KKBP határozata (2013. december 9.) a 2118 (2013) sz. ENSZ BT-határozatnak és az OPCW Végrehajtó Tanácsa EC-M-33/Dec 1 határozatának a tömegpusztító fegyverek elterjedése elleni uniós stratégia végrehajtása keretében történő támogatásáról (HL L 329., 2013.12.10., 41. o.).
   
      (2)  A Tanács (KKBP) 2015/2215 határozata (2015. november 30.) a Szíriai Arab Köztársaságban végrehajtott vegyi támadások elkövetőinek azonosítására szolgáló OPCW–ENSZ közös vizsgálati mechanizmust létrehozó 2235 (2015) ENSZ BT-határozat támogatásáról (HL L 314., 2015.12.1., 51. o.).
   
      MELLÉKLET
      1.   Háttér-információk
      Azt követően, hogy 2013 augusztusában állítólag vegyi fegyvereket vetettek be a Damaszkusz melletti Gúta körzetben, a Szíriai Arab Köztársaság vegyifegyver-programjának felszámolását célzó diplomáciai erőfeszítéseknek köszönhetően 2013. szeptember 14-én, az Oroszországi Föderáció és az Amerikai Egyesült Államok közötti megállapodás nyomán létrejött a szíriai vegyi fegyverek megsemmisítésére irányuló keret.
      A Vegyifegyver-tilalmi Szervezet (OPCW) Végrehajtó Tanácsa 2013. szeptember 27-én elfogadta a szíriai vegyi fegyverek felszámolásáról szóló, történelmi jelentőségű határozatot (a továbbiakban: az EC-M-33/Dec 1), amelyben egy gyorsított ütemű programot határoz meg a szíriai vegyi fegyverek felszámolásának megvalósítása érdekében. Szíria 2013. október 14-én vált hivatalosan a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény részes államává. 2013. október 16-án hivatalosan is létrejött a szíriai vegyi fegyverek megsemmisítése céljából létrehozott OPCW–ENSZ közös misszió (a továbbiakban: a közös misszió), amelynek legfontosabb feladata az, hogy felügyelje a szíriai vegyifegyver-programnak a mielőbbi, valamint a lehető legbiztosabb és legbiztonságosabb módon történő felszámolását. Az Unió 12 millió euróval járult hozzá az OPCW e célra létrehozott szíriai különleges alapjához, hogy finanszírozza a szíriai vegyianyag-készletek teljes megsemmisítését célzó tevékenységeket.
      A közös misszió a szíriai kormánnyal együttműködve elérte, hogy a Szíria által kiadott nyilatkozatban bejelentett összes vegyi fegyvert 2014 augusztusáig elszállították Szíria területéről és megsemmisítették azokat. A közös misszió teljesítette megbízatását, ezért tevékenysége 2014. szeptember 30-án lezárult. Mindazonáltal ezen erőfeszítések ellenére folytatódtak a vegyi fegyverek állítólagos szíriai bevetéséről szóló beszámolók, ezért az OPCW továbbra is folytatta a fennmaradó ellenőrzési és vizsgálati tevékenységeit.
      Az OPCW főigazgatója 2014. április 29-én létrehozott egy OPCW tényfeltáró missziót (a továbbiakban: a tényfeltáró misszió), amelynek feladata, hogy tisztázza az azon állításokkal kapcsolatos tényeket, hogy a Szíriai Arab Köztársaságban ellenséges célból mérgező vegyi anyagokat használnak. A tényfeltáró misszió támogatja a 2235 (2015) sz. ENSZ BT-határozattal létrehozott közös vizsgálati mechanizmust, amely az elkövetők, a szervezők, a támogatók, illetve azok azonosítását célozza, akik a Szíriai Arab Köztársaságban valamilyen más módon vesznek részt vegyi anyagok fegyverként történő használatában. Ugyanakkor, mivel kérdésessé vált, hogy az OPCW teljes körű és pontos tájékoztatást kapott-e a Szíria által kiadott nyilatkozatban az ország vegyifegyver-programjáról, az OPCW főigazgatója nyilatkozatokat értékelő csoportnak nevezett szakértői csoportot (a továbbiakban: a nyilatkozatokat értékelő csoport) hozott létre azért, hogy ez a csoport párbeszédet folytasson a megfelelő szíriai hatóságokkal a szíriai nyilatkozatban fellelhető hiányosságok és következetlenségek rendezése céljából. A nyilatkozatokat értékelő csoport és a tényfeltáró misszió jelenleg is folytatja tevékenységeit. Folytatódnak az OPCW szíriai missziói, mivel továbbra is érkeznek vegyi fegyverek állítólagos használatának eseteiről szóló beszámolók. A csoportok telepítését megelőzően e misszióknak képalkotási támogatásra lesz szüksége a vizuális helyzetfelismerés és a biztonsági értékelések érdekében.
      A tömegpusztító fegyverek elterjedése elleni uniós stratégia keretében az Unió a 2118 (2013) sz. ENSZ BT-határozat és az EC-M-33/Dec 1 támogatásáról szóló 2013/726/KKBP tanácsi határozat révén támogatta az OPCW szíriai misszióit. A 2013/726/KKBP határozat – az Európai Unió Műholdközpontja (SatCen) műholdas képalkotó és kapcsolódó információs eszközeinek – az OPCW részére történő rendelkezésre bocsátása révén – támogatta a közös misszió biztonságával kapcsolatos helyzetfelismerési termékek biztosítását, többek között a közúthálózatra vonatkozóan. A SatCen 2015. szeptember 30-ig biztosított műholdas képalkotási támogatást az OPCW-nek. Ez a szolgáltatás rendkívül hasznosnak bizonyult a tényfeltáró misszió és más csoportok (például a nyilatkozatokat értékelő csoport) szíriai telepítéséhez a személyzet biztonsága és a missziók feladatainak hatékony végrehajtása tekintetében.
      A 2013/726/KKBP határozatot követő intézkedésként az OPCW 2017. július 10-én kérte az uniós műholdas képalkotási szolgáltatás újbóli biztosítását.
      2.   A projekt átfogó céljai
      A projekt általános célja, hogy támogatást nyújtson a Szíriai Arab Köztársasággal kapcsolatos OPCW-missziókhoz, beleértve a tényfeltáró missziót és a nyilatkozatokat értékelő csoportot is.
      A projekt különös céljai a következők:
      
                  —
               
               
                  a közúthálózat állapotának felmérése, különösen útakadályok és olyan területek azonosítása, amelyeken nehézségekbe ütközik a közúti közlekedés,
               
            
                  —
               
               
                  az OPCW-nek küldött szíriai jelentések pontosságának ellenőrzése,
               
            
                  —
               
               
                  a létesítmények és a helyszínek környékének felmérése,
               
            
                  —
               
               
                  a helyszíni helyzetfelismerés javítása a Szíriai Arab Köztársaságba telepített terepmisszió és állandó misszió biztonsága tekintetében, illetve a felkeresendő/megvizsgálandó helyszínek tekintetében.
               
            3.   A tevékenységek leírása
      A SatCen ad-hoc megbízása, a 2014/401/KKBP tanácsi határozatnak megfelelően, az érdeklődésre számot tartó területen (Area of Interest - AOI) (érdeklődésre számot tartó helyszínek a szuverén szíriai állam területén) és az EKSZ megbízatási körén belül – beleértve a hozzá kapcsolódó igazgatási és jelentéstételi tevékenységeket is –, a következők tekintetében:
      
                  —
               
               
                  képi hírszerzés (Imagery Intelligence - IMINT) és térinformatikai hírszerzés (Geospatial Intelligence - GEOINT), a SatCen termék- és szolgáltatásportfóliójában (1) foglaltaknak megfelelően, válságelhárítás, helyzetértékelés, részletes elemzés, vészhelyzeti tervezés és térképezés céljából, így például:
                  
                              —
                           
                           
                              az első benyomásokról szóló jelentések (First Impression Reports - FIRs), válsághelyzeti reagálásként,
                           
                        
                              —
                           
                           
                              az érdeklődésre számot tartó helyszínekkel (2) (Location of Interest - LOI) kapcsolatos tájékoztató feljegyzések (Briefing Notes - BNs),
                           
                        
                              —
                           
                           
                              az LOI-kkal kapcsolatos jelentések (Reports - Rs) leíró jellegű szöveggel, mellékes információkkal, vektorinformációkkal, forrásmegjelöléssel, valamint a tárgyat/a létesítményt és annak környezetét leíró egy vagy több képpel,
                           
                        
                              —
                           
                           
                              hírszerzési jelentéseket tartalmazó dossziék (Dossiers - Ds) LOI-kból álló, összetettebb területekkel kapcsolatban,
                           
                        
                              —
                           
                           
                              a termékek előzetes értékeléséhez szükséges megvalósíthatósági tanulmányok (Feasibility Studies - FSs),
                           
                        
                              —
                           
                           
                              térinformatikai vészhelyzeti támogató csomag (Geospatial Contingency Support Package - GCSP), amelynek előterében a következők állnak: műholdas képalkotás által támogatott evakuálási tevékenységek, mellékes források és – amennyiben lehetséges – a helyszínről kapott információk mint elsődleges inputok,
                           
                        
                              —
                           
                           
                              egyes LOI-kkal kapcsolatos, releváns és naprakésszé tett tematikus információkat biztosító képtérképek (Image Maps - IMs),
                           
                        
                              —
                           
                           
                              raszteres képtérképeket tartalmazó ortófotó-térképek (Orthoimage Maps - OMs), beleértve az egyes LOI-kkal kapcsolatos műholdfelvételt,
                           
                        
                              —
                           
                           
                              részletes méretarányú, teljes körű alapszinti adatokat tartalmazó településtérképek (City Maps - CMs),
                           
                        
                              —
                           
                           
                              a földrajzi információs rendszer (Geographic Information System - GIS) szerinti elemzési módszerek, területelemzés, városi területeken található szolgáltatási helyszínek stb. alapján összeállított térképgyűjtemények (Map Books - MBs),
                           
                        
                              —
                           
                           
                              nagyobb területekre kiterjedő, teljes körű alapszinti adatokat tartalmazó térképkészítés (Map Coverage - MC).
                           
                        
            
                  —
               
               
                  az OPCW terepmissziójának személyzete részére nyújtott támogatás: a tervezett útvonalakra vonatkozó képi alapú termékek (például a közúthálózat állapotát felmérő útvonalelemzési termékek),
               
            
                  —
               
               
                  az OPCW személyzetének képzése a SatCen létesítményeiben: gyakorlati GEOINT-képzés, ArcGIS-szoftver-képzés, az IMINT termékek hasznosítására irányuló képzés. Ha kivitelezhető, az OPCW létesítményei is igénybe vehetők képzés céljára.
               
            A SatCen által nyújtott támogatás a legfeljebb heti öt FIR (vagy ezzel egyenértékű erőfeszítés (3)) formájában valósul meg, a projektnek a 8. pontban meghatározott teljes időtartamára.
      4.   Várt eredmények
      A projekt várt eredményei a következők:
      
                  —
               
               
                  lezárul a közúthálózat állapotának felmérése, különösen az útakadályok és az olyan területek azonosítása, amelyeken nehézségekbe ütközik a közúti közlekedés,
               
            
                  —
               
               
                  nagyobb útvonalbiztonság a telepített vizsgálati és ellenőrzési csoportok számára,
               
            
                  —
               
               
                  lezárul a szíriai jelentések ellenőrzése,
               
            
                  —
               
               
                  lezárul a létesítmények és a helyszínek környékének felmérése,
               
            
                  —
               
               
                  nagyobb helyzetismeret a telepített vizsgálati és ellenőrzési csoportok számára,
               
            
                  —
               
               
                  támogatás biztosított a nyilatkozatokat értékelő csoport és a tényfeltáró misszió számára,
               
            
                  —
               
               
                  fokozottabb képesség a létesítmények és a helyszínek környékének felmérésére,
               
            
                  —
               
               
                  az OPCW-személyzet nagyobb kapacitással rendelkezik a képi termékek hasznosításának elvégzéséhez, képi adatbázis kezeléséhez, és az ArcGIS használatához a képelemzésből származó, OPCW-specifikus termékek elkészítéséhez.
               
            5.   A projekt kedvezményezettjei
      A projekt kedvezményezettje az OPCW lesz, a csoportok szíriai telepítését megelőző vizuális helyzetfelismerés és biztonsági értékelések tekintetében.
      Az OPCW–ENSZ közös vizsgálati mechanizmus, mivel a tényfeltáró misszió munkájára támaszkodik, szintén a projekt kedvezményezettje.
      6.   Projekt-végrehajtási csoport
      Az OPCW a spanyolországi Torrejon de Ardozban található SatCen-nel együttműködve hajtja végre a projektet.
      A projekt-végrehajtási csoportot az OPCW technikai tisztviselője és a SatCen projektfelelőse alkotja. A projekteredmények tényleges megvalósulásának és az eredményekről való jelentéstételnek a biztosítása érdekében a projekt-végrehajtási csoport felel a teljes projektciklus irányításáért, beleértve a jogi, az igazgatási, a nyomonkövetési és az ellenőrzési keretek kialakítását is.
      7.   Az Unió láthatósága
      Az uniós finanszírozás láthatósága az OPCW rendezvényein vagy ülésein: az Unió által nyújtott pénzügyi támogatást meg kell említeni az OPCW főigazgatója és a Végrehajtó Tanács által készített, a fentebb említett tevékenységekről szóló jelentésekben. Az Unió zászlaját a projekthez kapcsolódó minden dokumentumon fel kell tüntetni. Amennyiben az uniós finanszírozás megjelenítése veszélyeztetheti az OPCW kiváltságait és mentességeit, illetve az OPCW alkalmazottainak vagy a végső kedvezményezetteknek a biztonságát, megfelelő alternatív megoldást kell találni.
      8.   Becsült időtartam
      A projekt tervezett időtartama 12 hónap.
      9.   Irányítóbizottság
      E projekt irányítóbizottságát az EKSZ, az OPCW és a SatCen képviselői fogják alkotni. Az irányítóbizottság rendszeresen – legalább hathavonta – át fogja tekinteni e határozat végrehajtását, többek között elektronikus távközlési eszközök használatával.
      10.   Jelentéstétel
      Az OPCW hat hónap elteltével szöveges jelentést fog készíteni az elért eredményekről a projekt céljainak teljesítésében tett előrelépés áttekintése céljából. Az OPCW a végrehajtási időszak végétől számított hat hónapon belül szöveges és pénzügyi zárójelentést fog benyújtani.
      
         (1)  SatCen termék- és szolgáltatásportfólió, 2.4. változat – 2017. április 5.
      
         (2)  A LOI legnagyobb földrajzi kiterjedése általában 100 km2.
      
         (3)  A SatCen-termékeket egymással egyenértékű egységekké „változtatták vagy alakították át” azon adatok és munkateher közvetlen költségei alapján, amelyek egy termék elkészítéséhez szükségesek egy FIR tekintetében. Megjegyzés az igazgatótanács tagjainak: „A KÖLTSÉGMEGTÉRÜLÉS nyomon követése és a végrehajtási eljárások módosítására tett javaslat” (2017. március 30.).